**Beboerinfo om Herlevhuses renoveringsplaner**

*November 2022*

Som orienteret i seneste beboerinfo fra september 2022, har der været arbejdet på at finde en rådgiver til at bistå afdelingen og KAB.

Der har i oktober pågået en proces, hvor 5 rådgiverteams skulle kontaktes og besigtige afdelingen.

De 5 rådgiverteams har hver især stor erfaring fra større renoveringer i almene boligforeninger og arbejdet med beboerdemokrati.

Alle rådgiverteams har afgivet tilbud og deres bud på en proces til den kommende helhedsrenovering af Herlevhuse.

Det vindende rådgiverteam blev Arkitema og Cowi, som har erfaring fra gennemførte og igangværende helhedsrenoveringer af almene boligafdelinger.

Den 28. november mødte følgegruppen den nye rådgiver, hvor følgegruppen fik en god drøftelse af afdelingens renoveringsbehov og fokusområder.

Det forventes derfor, at der i december 2022 og januar 2023 vil blive fremlagt en tidsplan for følgegruppen, som også kan orienteres ud til afdelingen.

**Følgegruppens fokus lige nu**

I den proces, hvor der arbejdes på en tidsplan, vil der samtidigt blive arbejdet på andre områder, så der kan skabes et bredt beslutningsgrundlag.   
  
Følgegruppen har forsat stor fokus på tagene og den kommende fjernvarmeplan for Herlev Kommune. Dette vil også blive gennemgået med rådgiver, når de skal arbejde videre med renoveringen.

Den kommende renovering skal tage højde for de akutte udfordringer med afdelingens tage, men også fokusere på energioptimering og fremtidssikring af boliger, så den rigtige løsning og det rigtige forløb for processen bliver besluttet.

Følgegruppen har lagt fokus på, at en renovering udføres med rettidig omhu og med hensyn til afdelingens beboere og økonomi på kort og lang sigt.

**Vi holder jer orienteret**

Vi ved, at mange beboere naturligvis er nysgerrige omkring tidsplanen for renoveringen, og hvad man som beboer skal være forberedt på, når renoveringen går i gang.

Dette er endnu for tidligt at sige noget konkret om – men det er et fokusområde.

I følgegruppen har vi løbende dialog om, hvordan vi bedst sikrer god kommunikation gennem hele Herlevhuses renoveringsproces.

Derfor skal en del af den kommende proces, også omfatte en plan for, hvordan og hvornår der udsendes beboerinformation.

Dette afklares med rådgiver, da følgegruppen har bedt om, at der afholdes et informationsmøde omkring helhedsrenoveringen.

Næste beboerinfo kan derfor forventes omkring *januar-februar 2023*. Her følger der mere info om, hvad du som beboer kan forvente af kommunikation gennem renoveringsprocessen, og der vil komme nærmere information om det kommende informationsmøde.

*Følgegruppen*